Արա Բաբլոյան

Արա Սայենի Բաբլոյան (մայիսի 5, 1947(1947-05-05), Երևան, Հայկական ԽՍՀ, ԽՍՀՄ), հայ մանկական վիրաբույժ-ուրոլոգ, պետական գործիչ։ Բժշկական գիտությունների դոկտոր (1987), պրոֆեսոր (1989)։ ՀՀ ԱԺ նախագահ (2017-2018)։


== Կենսագրություն ==
1965-1971 թվականներին սովորել է Երևանի պետական բժշկական ինստիտուտի մանկաբուժական ֆակուլտետում։ 1970 թվականին աշխատել է թիվ 8 պոլիկլինիկայում, 1972 թվականին՝ Երևանի թիվ 1 մանկական կլինիկական հիվանդանոցում՝ որպես մանկական վիրաբույժ և ուրոլոգ։ 1977 թվականին Լենինգրադում պաշտպանել է թեկնածուական թեզ, ընտրվել է ԵՊԲՀ-ի մանկական վիրաբուժության ամբիոնի ասիստենտ։ 1982 թվականին նշանակվել է Երևանի թիվ 3 մանկական կլինիկական հիվանդանոցի ուռոլոգիական բաժանմունքի վարիչ։ 1987 թվականին Լենինգրադի մանկաբուժության ինստիտուտում պաշտպանել է դոկտորական թեզ։ Նույն տարում դարձելէ ԵՊԲՀ մանկական վիրաբուժության ամբիոնի դոցենտ, 1989 թվականին՝ պրոֆեսոր, իսկ 1997-2006 թվականներին՝ ամբիոնի վարիչ։ 1989 թվականին անցել է երիկամի փոխպատվաստման մասնագիտացում Շվեյցարիայում և Բելգիայում։ 1990 թվականին մասնագիտացված ուռոնեֆրոլոգիայի և մանկական վիրաբուժության կենտրոն է հիմնադրել։ 1991-1997 թվականներին եղել է ՀՀ առողջապահության նախարար։ 2003 թվականին հիմնել է «Արաբկիր» բժշկական համալիր՝ երեխաների և դեռահասների առողջության ինստիտուտ։ 2006 թվականին ընտրվել է ԵՊԲՀ մանկաբուժության և մանկական վիրաբուժության թիվ 1 ամբիոնի վարիչ։
2007 թվականի մայիսի 12-ին Ազգային ժողովի պատգամավոր է ընտրվել համամասնական ընտրակարգով Հայաստանի Հանրապետական կուսակցությունից, 2007 թվականի հունիսի 7-ին ընտրվել է Ազգային ժողովի առողջապահության, սոցիալական և բնության պահպանության հարցերի մշտական հանձնաժողովի նախագահ։
2012 թվականի մայիսի 6-ին Ազգային ժողովի պատգամավոր է ընտրվել համամասնական ընտրակարգով Հայաստանի Հանրապետական կուսակցությունից, 2012 թվականի մայիսի 31-ին վերընտրվել է Ազգային ժողովի առողջապահության, մայրության և մանկության հարցերի մշտական հանձնաժողովի նախագահ։
2017 թվականին ընտրվել է պատգամավոր ՀՀԿ ցուցակով։ 2017-2018 թվականներին եղել է ԱԺ նախագահը։ 2019 թվականից դուրս է եկել ՀՀԿ-ից ու քաղաքականությունից։ Վերադարձել է առողջապահական բժշկական ոլորտ աշխատանքի։
Աշխատությունները վերաբերում են մանկական վիրաբուժության, ուրոնեֆրոլոգիայի, փոխպատվաստման, անհետաձգելի վիրաբուժության հարցերին։ Հայաստանի մանկական վիրաբույժների ասոցիացիայի նախագահն է, Եվրոպայի մանկական ուրոլոգների ընկերության, Եվրամիության մանկական վիրաբույժների ասոցիացիայի, Շվեյցարիայի նեֆրոլոգների ասոցիացիայի անդամ։ 2003-2005 թվականներին եղել է Առողջապահության համաշխարհային կազմակերպության (ԱՀԿ) Եվրոպայի ռեգիոնալ կոմիտեի մշտական հանձնաժողովի անդամ։
Հեղինակ է 3 գյուտերի, 4 մենագրության, 160-ից ավելի գիտական հոդվածների։


== Քրեական Հետապնդում ==
2019 թվականի հոկտեմբերին Արա Բաբլոյանը ներգրավվել է սահմանադրական դատարանի լիազորություններին տիրանալու և պաշտոնեական կեղծի հետ կապված քրեական գործի մեջ որպես կասկածյալ։ Այնուհետև նրան մեղադրանք է առաջադրվել մի խումբ պաշտոնատար անձանց կողմից ՀՀ սահմանադրական դատարանի լիազորություններին տիրանալու, ինչպես նաև պաշտոնեական կեղծիք կատարելու համար և գործը մեղադրական եզրակացությամբ ուղարկվել է դատախազություն՝ մեղադրական եղրակացությունը հաստատելու համար։ Գործի նախաքննության նխատմամբ վերահսկողություն իրականացնող դատախազը չի հաստատել մեղադրական եզրակացությունը, և այն հետ է ուղարկվել Հատուկ Քննչական Ծառայություն՝  լրացուցիչ քննություն կատարելու համար։


== Պարգևներ ==
2000 ԵՊԲՀ 70-ամյակի կապակցությամբ պարգևատրվել է «Ոսկե մեդալով» և պատվավոր հավաստագրով
2005 ՀՀ կրթության և գիտության նախարարության կողմից՝ կրթության և գիտության ոլորտում ներդրված ավանդի և ԵրՊԲՀ 75-ամյակի կապակցությամբ
2005 Երևանի քաղաքապետարանի պատվոգիր
2005 «ՀՀ Ազգային ժողովի շնորհակալագիր»
2005 Հայ-ֆրանսիական հարաբերությունների և մասնագիտական համագործակցության զարգացման համար՝ Ֆրանսիայի նախագահ Ժակ Շիրակի կողմից պարգևատրվել է «Officier de I'Ordre National Du Merite» մեդալով
2007 Մխիթար Հերացու մեդալ
2007 ՀՀ ոստիկանության «Համագործակցության ամրապնդման համար» մեդալ
Հայաստանի Հանրապետության Նախագահի մրցանակ (2014)
«Մեսրոպ Մաշտոց» շքանշան (Արցախի Հանրապետությանը մատուցած ծառայությունների համար, 2019)


== Երկեր ==
Որովայնի խոռոչի օրգանների անհետաձգելի վիրաբուժություն, Ե., 1996 (համահեղինակ)
Մանկական վնասքաբանություն, Ե., 1996 (համահեղինակ)։
Դպրոցահասակ երեխաների առողջության վարքագծի հետազոտություն։ Դպրոցներում իրականացված առողջության հարցման զեկույց, Ա. Բաբլոյան, Ս. Սարգսյան, Ե. Մովսեսյան, Մ. Մելքումովա, «Արաբկիր» բժշկական համալիր, Երևան, «Արաբկիր» բժշկական համալիր-ԵԴԱԻ, 2007։
Հայաստանի մանկական բժիշկների կոնֆերանսի նյութերի ժողովածու։ Կոնֆեր. կազմկոմիտե՝ Ա. Բաբլոյան և ուրիշ., Գիտ. կոմիտե և խմբ. խորհ.՝ Ա. Սարգսյան, Ա. Համբարձումյան, Գ. Ամարյան և ուրիշ., Հայաստանի Հանրապետության առողջապահության նախարարություն, Մանկական բժիշկների հայկական ասոցիացիա, Երևան, Ա. հ., 2012:
Հայաստանի մանկական բժիշկների կոնֆերանսի նյութերի ժողովածու։ Կոնֆեր. կազմկոմիտե՝ Ա. Բաբլոյան և ուրիշ., գիտ. կոմիտե և խմբ. խորհ.՝ Ա. Սարգսյան, Ա. Համբարձումյան, Գ. Ամարյան և ուրիշ., Հայաստանի Հանրապետության առողջապահության նախարարություն, Մանկական բժիշկների հայկական ասոցիացիա, Երևան, Ա. հ., 2014:
Հայաստանի դպրոցահասակ երեխաների առողջության վարքագծի 2013-2014 թվականների ազգային հետազոտության արդյունքների վերլուծություն։ Երևան, Արաբկիր ԲՀ, 2016։


== Ծանոթագրություններ ==